เฮลล์คิทเช่นไทยแลนด์
รายชื่อตอน > ตอนที่ 12: 3 Head Chef 3 สัญชาติอาหาร กับความท้าทายใหม่

ออกอากาศ 28 เมษายน 2567
หัวหน้าเชฟประจำสัปดาห์/โจทย์: ในสัปดาห์นี้ มีหัวหน้าเชฟคุมครัวพร้อมกันจำนวน 3 คน และมีการผสมผสานกันระหว่าง 3 โจทย์อาหารเช่นเดิม ดังนี้
เชฟป้อม/โจทย์อาหารไทยร่วมสมัย
เชฟอ๊อฟ/โจทย์อาหารเอเชียแนวผสมผสาน
เชฟเอียน/โจทย์อาหารตะวันตกสมัยใหม่
ภารกิจ (Challenge): ในรอบนี้ เป็นการทดสอบการทำอาหารข้างถนน (Street Food) โดยทางรายการได้เชิญผู้ชำนาญการเกี่ยวกับอาหารข้างถนนจำนวน 6 คน เข้ามาร่วมรายการ เพื่อแข่งขันทำอาหารข้างถนนกับผู้เข้าแข่งขันทั้ง 6 คนแบบตัวต่อตัว โดยมีการหมุนวงล้อเพื่อจับคู่ผู้เข้าแข่งขันกับคู่แข่ง และแต่ละคู่จะต้องออกมาเสี่ยงเซียมซีเพื่อรับเมนูโจทย์สำหรับการทำอาหาร โดยมีเวลาในการแข่งขัน 25 นาทีสำหรับทำอาหาร 4 จาน แต่ทางรายการได้หุงข้าวเตรียมไว้เรียบร้อยแล้ว และคณะหัวหน้าเชฟได้มอบหมายให้ผู้ช่วยเชฟควบคุมการแข่งขันในรอบนี้แทน เนื่องจากคณะหัวหน้าเชฟจะออกไปอยู่ด้านนอกเพื่อรอตัดสินในรูปแบบ Blind Testing คือ คณะหัวหน้าเชฟจะไม่ทราบว่าจานที่ชิมเป็นของผู้เข้าแข่งขันฝ่ายใด
ผลการแข่งขัน: เมื่อหมดเวลาการทำอาหาร คณะหัวหน้าเชฟได้เดินกลับมาแล้วยืนหันหลังให้ผู้เข้าแข่งขันและชิมอาหาร โดยจาน A เป็นจานของผู้เข้าแข่งขันเฮลล์คิทเช่น และจาน B เป็นจานของผู้ชำนาญการเกี่ยวกับอาหารข้างถนน ซึ่งผู้เข้าแข่งขันที่จะเป็นผู้ชนะได้ จะต้องชนะคู่ของตน และคะแนนรวมมากที่สุด โดยผลคะแนนออกมาเป็นดังนี้
| คู่ที่ | เมนู | ผู้เข้าแข่งขัน> รหัสจาน | ผู้เข้าแข่งขัน> ตัวแทน | ผู้เข้าแข่งขัน> ชื่อ | คะแนนจากหัวหน้าเชฟ> เชฟวิลแมน | คะแนนจากหัวหน้าเชฟ> เชฟอ๊อฟ | คะแนนจากหัวหน้าเชฟ> เชฟป้อม | คะแนนจากหัวหน้าเชฟ> เชฟเอียน | คะแนนจากหัวหน้าเชฟ> รวม | ผู้ชนะใน แต่ละคู่ |
| --- | --- | --- | --- | --- | --- | --- | --- | --- | --- | --- |
| 1 | หมึกผัดไข่เค็ม เสิร์ฟพร้อมข้าวสวย | A | เฮลล์คิทเช่นไทยแลนด์ | เก่ง | 1 | 1 | 2 | 2 | 6 | คุณแนน |
| 1 | หมึกผัดไข่เค็ม เสิร์ฟพร้อมข้าวสวย | B | ร้านครัวบุญปาก | คุณแนน | 3 | 3 | 3 | 3 | 12 | คุณแนน |
| 2 | ก๋วยเตี๋ยวคั่วไก่ | A | เฮลล์คิทเช่นไทยแลนด์ | บิว | 0 | 0 | 1 | 0 | 1 | คุณปื๊ด |
| 2 | ก๋วยเตี๋ยวคั่วไก่ | B | ร้านปื๊ด กุ้งแม่น้ำ | คุณปื๊ด | 2 | 2 | 2 | 2 | 8 | คุณปื๊ด |
| 3 | กบทอดกระเทียมราดข้าวไข่ดาวเยิ้ม | A | เฮลล์คิทเช่นไทยแลนด์ | เคอร์ | 2 | 2 | 2 | 0 | 6 | เคอร์ |
| 3 | กบทอดกระเทียมราดข้าวไข่ดาวเยิ้ม | B | ร้านจิตสดชื่น | คุณแบงค์ | 1 | 1 | 1 | 2 | 5 | เคอร์ |
| 4 | ข้าวราดกะเพราไข่เยี่ยวม้าใบกะเพรากรอบ | A | เฮลล์คิทเช่นไทยแลนด์ | จิ๊บ | 3 | 3 | 3 | 3 | 12 | จิ๊บ |
| 4 | ข้าวราดกะเพราไข่เยี่ยวม้าใบกะเพรากรอบ | B | ร้านเจ๊จิ๋วตะหลิวบิน | คุณจิ๋ว | 0 | 1 | 0 | 1 | 2 | จิ๊บ |
| 5 | ข้าวราดทะเลผัดฉ่า กุ้ง หอย หมึก | A | เฮลล์คิทเช่นไทยแลนด์ | ลูกจรรย์ | 1 | 1 | 1 | 1 | 4 | คุณอาร์ม |
| 5 | ข้าวราดทะเลผัดฉ่า กุ้ง หอย หมึก | B | ร้านวีรวัฒน์ ข้าวต้มปลาเก๋า | คุณอาร์ม | 0 | 1 | 1 | 3 | 5 | คุณอาร์ม |
| 6 | ข้าวราดผัดเผ็ดปลาดุกกรอบ | A | เฮลล์คิทเช่นไทยแลนด์ | เบียร์ | 3 | 3 | 3 | 3 | 12 | เบียร์ |
| 6 | ข้าวราดผัดเผ็ดปลาดุกกรอบ | B | ร้านเปี๊ยก ตำสะเด็ด ลั่นทุ่ง | คุณวินิจ | 1 | 1 | 1 | 1 | 4 | เบียร์ |
ผู้ชนะรอบภารกิจ: จิ๊บ และ เบียร์
รางวัล/บทลงโทษ:
ผู้ชนะ (จิ๊บ, เบียร์): ได้ไปท่องเที่ยววิถีธรรมชาติที่ปางช้างไทรโยค จังหวัดกาญจนบุรี
คนที่เหลือ: ให้ทำความสะอาดคอกควายหน้าภัตคาคารเฮลล์คิทเช่นทั้งหมด
บริการอาหารเย็น (Dinner service) ครั้งที่ 11: ในตอนนี้ เป็นการคุมครัวพร้อมกันของหัวหน้าเชฟ 3 คน จึงแบ่งประเภทอาหาร โดยเชฟป้อมเป็นผู้เรียกรายการอาหารและตรวจสอบอาหารเรียกน้ำย่อย เชฟอ๊อฟตรวจสอบอาหารจานหลัก และเชฟเอียนตรวจสอบของหวานทั้งหมด และในครั้งนี้ ผู้เข้าแข่งขันที่รับผิดชอบจานพายบานอฟฟี จะต้องทอด จัดจาน และบริการที่โต๊ะลูกค้า (Table side) ภายใต้การควบคุมของเชฟวิลแมน โดยเก่งรับหน้าที่นี้
| ประเภท | อาหารเรียกน้ำย่อย (Appetizer) | อาหารจานหลัก (Main Course)> เนื้อสัตว์ | อาหารจานหลัก (Main Course)> เครื่องเคียง | ของหวาน (Dessert) |
| --- | --- | --- | --- | --- |
| ผู้รับผิดชอบ | เคอร์, เบียร์ | ลูกจรรย์ | จิ๊บ | เก่ง, บิว |
| เมนู |  อาหารไทยร่วมสมัย พัฟคั่วกลิ้งเนื้อ (เคอร์รับผิดชอบ)  ยำทวาย - ไก่คลุกงา (เบียร์รับผิดชอบ) |  อาหารเอเชียแนวผสมผสาน Wagyu Tenderloins  Vietnamese Porkchop Risotto Pate Moose |  อาหารเอเชียแนวผสมผสาน Wagyu Tenderloins  Vietnamese Porkchop Risotto Pate Moose |  อาหารตะวันตกสมัยใหม่ Harvest  Banoffee |
หมายเหตุ: ตัวเอน คือ เมนูพิเศษ
เหตุการณ์ในระหว่างการบริการ: ปัญหาเกิดขึ้นตั้งแต่จานเรียกน้ำย่อย โดยเบียร์จัดจานยำทวายล่าช้า ทำให้ทุกคนต้องมารุมช่วย นอกจากนั้นเบียร์ยังทำน้ำยำไม่ได้มาตรฐาน จัดไก่ชิ้นเล็กเกินไปลงในจานถึง 2 ครั้ง และจัดจานเกินจากที่เชฟป้อมสั่ง ส่วนเคอร์มีปัญหาเพียงปิดทองคำเปลวไม่ติดบนพัฟและแก้ไขได้อย่างรวดเร็ว ต่อมาในอาหารจานหลัก ลูกจรรย์มีปัญหาเพียงเล็กน้อยที่ทำเนื้อดิบเกินไป 1 ชิ้น แต่หลังจากแก้ไขได้แล้วก็ไม่มีปัญหาอย่างอื่น แต่กลับมีข้อผิดพลาดอย่างมากในจานของหวาน โดยเฉพาะการบริการพายบานอฟฟีที่โต๊ะลูกค้า เพราะเก่งทอดแป้งฟิลโลไม่เรียบร้อยตั้งแต่เริ่ม และลืมน้ำตาลไอซิ่งไว้ที่ครัว ส่งผลให้ไอศกรีมในจานฮาร์เวสต์ที่มาด้วยกันเริ่มละลาย ต่อมา เชฟเอียนเข้าไปตรวจสอบ พบว่า บานอฟฟีจานแรกขาด Berry Compote ซึ่งเป็นซอสราดบนเบอร์รี่ จึงเรียกบิวให้นำซอสจากครัวออกไปเติม ต่อมา เมื่อออเดอร์บานอฟฟีเข้ามามากขึ้น เชฟเอียนพบว่าเก่งทำบานอฟฟีต่อหน้าลูกค้าอยู่คนเดียวโดยไม่มีใครช่วย จึงต้องเรียกอีก 2 คนให้ไปออกช่วยบริการบานอฟฟีที่โต๊ะลูกค้าเพื่อแบ่งเบาภาระของเก่ง จิ๊บกับเบียร์ที่เสร็จหน้าที่ของตนแล้วจึงออกไปช่วย แต่ในตอนแรกเบียร์เข็นรถไปทำผิดโต๊ะ ต่อมา เบียร์ทำน้ำมันไหม้ จึงกลับมาเอาน้ำมันในครัว และถูกเก่งตามมาสบถด่า จากนั้น แป้งฟิลโลไม่พอทอดและบริการลูกค้า จิ๊บและเบียร์จึงต้องกลับมาทำเพิ่ม โดยมีบิวมาช่วย ในที่สุด หลังจากลูกจรรย์เทไนโตรเจนเหลวลงในไอศกรีมที่บิวทำไว้มากเกินไป ทำให้ไอศกรีมแข็งจนตักไม่ออก และเก่งปั้นไอศกรีมด้วยมือ ซึ่งเป็นการกระทำที่ผิดหลักสุขอนามัย ประกอบกับมีปัญหาการสื่อสารเป็นอย่างมาก เชฟเอียนจึงสั่งปิดครัวในทันที ทำให้เป็นการปิดครัวในรอบเสื้อดำเป็นครั้งแรกของเฮลล์คิทเช่นไทยแลนด์ และให้ทุกคนไปประชุมกันเพื่อเสนอชื่อผู้เข้าแข่งขัน 4 คนมาให้คัดออก
ผลการบริการอาหารเย็น ครั้งที่ 11: ไม่ผ่าน (ถูกปิดครัว)
การคัดออก (Elimination): เชฟอ๊อฟได้ให้คนที่ถูกเสนอชื่อยกมือเพื่อเสนอชื่อตนเอง ซึ่งเก่ง เคอร์ บิว และเบียร์ เป็น 4 คนที่เสนอชื่อดังกล่าว จากนั้นเชฟวิลแมนได้ถามอีก 2 คนที่ไม่ถูกเสนอชื่อถึงคนที่ผิดพลาดน้อยที่สุดใน 4 คนดังกล่าว ซึ่งลูกจรรย์คิดว่าเคอร์ผิดพลาดน้อยที่สุด ส่วนจิ๊บคิดว่าบิวผิดพลาดน้อยที่สุด เพราะบิวเตรียมขนมทุกอย่างเสร็จเรียบร้อย และปัญหาที่ทำให้ปิดครัวคือการสื่อสารที่ผิดพลาด เชฟวิลแมนจึงถามจิ๊บต่อว่าการสื่อสารพลาดที่ใคร แต่จิ๊บไม่สามารถตอบได้ เชฟวิลแมนจึงผิดหวังกับจิ๊บอย่างมาก แล้วให้เคอร์กลับไปรวมกับเพื่อนก่อน จากนั้นจึงถามบิวและเก่งถึงข้อผิดพลาดในแผนกของหวาน ซึ่งทั้งคู่ตอบตรงกันว่าเกิดจากการสื่อสาร โดยเก่งคิดว่าทั้งคู่รับผิดชอบของหวานร่วมกัน จึงควรออกพร้อมกัน แต่บิวได้กล่าวว่าตนไม่ได้ผิดพลาดมากพอที่จะถูกคัดออก เชฟเอียนจึงถามถึงหน้าที่และความรับผิดชอบของทั้งคู่ โดยทั้งคู่ได้อธิบายอย่างละเอียด ทำให้เชฟเอียนสรุปได้ว่า เก่งเสียเวลาดูคนอื่นจนลืมหน้าที่ของตน ในขณะที่บิวรับผิดชอบหน้าที่ของตน และยังช่วยคนอื่น ดังนั้น จึงให้บิวกลับไปรวมกับเพื่อน จากนั้นเชฟป้อมได้ถามเบียร์ถึงข้อผิดพลาด เบียร์อธิบายว่าตนจัดจานยำทวายล่าช้า เชฟป้อมจึงได้กล่าวเพิ่มเติมว่า เบียร์มีคนอื่นมาช่วยทำ โดยเคอร์ทำน้ำแกง จิ๊บหั่นไก่ และบิวลวกผัก ในขณะที่เบียร์ทำแค่เยลลี่และหั่นผัก และไม่ช่วยเคอร์ทำจานพัฟเลย หลังจากที่คณะหัวหน้าเชฟปรึกษาหารือกันแล้ว ผู้ที่เชฟป้อมตัดสินให้ออกจากการแข่งขัน คือ เก่ง
ผู้ที่ถูกเสนอชื่อให้คัดออก: เก่ง, เคอร์, บิว และ เบียร์
ผู้ที่ถูกคัดออก: เก่ง
ความคิดเห็นของเชฟป้อม: "คนที่จะเป็นแชมป์เฮลล์คิทเช่นได้ ไม่ใช่เพียงแค่เห็นปัญหาทุกจุดของคนอื่น แต่ลืมที่จะมองปัญหาของตัวเอง"